ཐོག་མཐའ་གཉིས་ལ་བྱ་བ་གཉིས།།ཞེས་གསུངས་པ་ལྟར།ཐོག་མར་ཀུན་སློང་བཅོས་ཚུལ་གལ་ཆེ་བས།རྡོ་རྗེ་སློབ་དཔོན་གྱིས་ཀུན་སློང་བཅོས་ཚུལ་བརྡ་ཇི་ལྟར་སྤྲད་པ་ལྟར།ཚེ་འདིར་ནད་མེད་པ་དང་ཚེ་རིང་བ།ཕྱི་མར་མངོན་མཐོ་ལྷ་མིའི་གོ་འཕང་དོན་དུ་གཉེར་བ་སོགས་ཀྱི་ཀུན་སློང་ངན་པ་རྣམས་སྤང་ནས།སེམས་ཅན་ལ་དམིགས་པའི་བྱམས་པ།སྙིང་རྗེ།དེས་དྲངས་པའི་སེམས་ཅན་གྱི་དོན་དུ་སངས་རྒྱས་ཀྱི་གོ་འཕང་ཐོབ་པར་འདོད་པའི་བྱང་ཆུབ་ཀྱི་སེམས་བཅོས་མ་ཚུན་ཆད་ཀྱིས་ཟིན་པ་ངེས་པར་དགོས་ལ།ཐེག་པ་ཆེན་པོའི་ཆོས་སུ་འགྲོ་མི་འགྲོ་ནི་སེམས་འདི་ཉིད་ལ་རག་ལས་པའི་ཕྱིར།